Përgjigje 26

Në referencë të nenit 2, pika 2 e ligjit 119/2014 “Për të drejtën e informimit”, ku përcaktohet se “informacion publik” është çdo e dhënë e regjistruar në çfarëdo lloj forme dhe formati, gjatë ushtrimit të funksionit publik, pavarësisht nëse është përpiluar ose jo nga autoriteti publik”, ju informojmë se në Kolegjin e Posaçëm të Apelimit nuk rezulton të jenë të regjistruara në ndonjë formë apo format, specifikisht, të dhënat statistikore të kërkuara prej jush. Për prodhimin e të dhënave statistikore të kërkuara, mund t’i referoheni faqes së internetit të Kolegjit të Posaçëm të Apelimit ëëë.kpa.al në linqet e mëposhtme:

https://kpa.al/juridiksion-rivleresimi-vendime/

https://kpa.al/shpallje/

https://kpa.al/njoftime-per-shtyp/

https://kpa.al/juridiksion-rivleresimi-sipas-viteve/

Gjithashtu, në vijim, një informacion, i cili mund t’ju vijë në ndihmë për përgatitjen e të dhënave të kërkuara:

Kolegji i Posaçëm i Apelimit është organi i vetëm gjyqësor që shqyrton ankimet e paraqitura nga subjektet e rivlerësimit apo Komisioneri Publik ndaj vendimeve të Komisionit të Pavarur të Kualifikimit.

Deri më 31.08.2022, në Kolegjin e Posaçëm të Apelimit janë regjistruar 287 çështje të juridiksionit të rivlerësimit, nga të cilat, 159 çështje kanë përfunduar dhe 128 janë me status përgatitje për gjykim.

Lidhur me pyetjen nr.2, ju informojmë se Kolegji i Posaçëm i Apelimit apo ndonjë nga gjyqtarët individualisht, nuk rezulton të ketë paraqitur kallëzim penal pranë Strukturës së Posaçme për Krimin e Organizuar dhe Korrupsionin për çështje që lidhen me subjektet e rivlerësimit kalimtar.

Në kuadër të juridiksionit të rivlerësimit, nën dritën e neneve 179/b, pika 5 të Kushtetutës dhe nenit F të Aneksit të Kushtetutës, Kolegji i Posaçëm i Apelimit, ka detyrë të shqyrtojë ankimet e paraqitura nga subjektet e rivlerësimit apo Komisioneri Publik ndaj vendimeve të Komisionit të Pavarur të Kualifikimit.

Në kuadër të sa më sipër, kallëzimet penale nuk janë detyrë apo tagër ekskluziv i institucioneve të rivlerësimit, e për pasojë, edhe Kolegjit të Posaçëm të Apelimit.

Sjellim në vëmendje që vendimet e arsyetuara të Kolegjit të Posaçëm të Apelimit janë publike, lehtësisht të aksesueshme nëpërmjet faqes zyrtare të institucionit dhe mund të jenë/ bëhen objekt shqyrtimi nga organet e ndjekjes penale.